تیلۆس

تیلۆس (بە یۆنانی: τέλος) وشەیەکی یۆنانی و لە زاراوەکانی ئەرەستووە کە لە بوارەکانی فەلسەفەی ئەخلاق و فەلسەفەی سروشتدا بە کاری ھێناوە و بە مانای «ئاکام» و «کۆتایی» و «مەبەستی دوایین» دێ. زاراوەی تیلیۆلۆژی یا ئاکامباوەڕی -ش ھەر لەمەوە ھاتووە. تیلۆس ئەوەیە کە شتەکان لەبەر خاتری ئەو ڕوو دەدەن یا بە ئەنجام دەگەن، ئەوەیە کە جموجووڵ لەبەر خاتری ئەو دەکرێ.

لە تیۆرییەکانی فەلسەفەی ئەخلاقدا، ھەر کارێ مرۆڤ دەیکات بەرەو ئاکام و مەبەستێکە (بەرەو تیلۆسێکە) و، مرۆڤ دەتوانێ بە قووڵبوونەوە و تێڕامان ھەنگاوەکانی پێویست بۆ گەیشتن بەو ئاکامە دەسنیشان بکا. بە گوێرەی ئەرەستوو، ئاکامی ھەرە دوایینی ئینسان کە ھەموو کردەوەکانی ژیانی بۆ گەیشتن بە ئەوەیە بەختیاری و دڵخۆشییە. لە زانستی سروشتیی ئەرەستوودا، تیلۆسی گیانلەبەر ئەوەیە کە بتوانێ گەورە بێ و تۆرەم بخاتەوە و زاوزێ بکا. تیلۆسی ئەندامانی لەش ئەو ئیشوکارەیە کە دەیکا، بۆ وێنە تیلۆسی چاو بینینە.

 سەرچاوەکان